Marosz, Ján, poslanec NR SR (2017-05-16):
Vážení občania, vážený pán predsedajúci, vážený pán minister, argumentácia, prečo schvaľujeme tento zákon, je podľa mojich zistení a podľa môjho presvedčenia falošná. Falošná, resp. nepravdivá, resp. zavádzajúca. Podľa toho, čo som sa v poslednom čase dozvedel, tak nejde tu o nejakých špekulantov, ktorí sú v pozadí a ktorí bránia vyvlastňovaniu pozemkov. Každý chce na svojich pozemkoch zarobiť a na to, aby sa štát dostal k týmto pozemkom, tak má ten inštitút vyvlastňovania. Keď ponúkne nejakú hodnotu za tento pozemok a protistrana súhlasí, tak dostane o 20 % viac peňazí. Keď nesúhlasí, dá si svoj znalecký posudok, dostane o 20 % menej peňazí, ale v zásade vždy sa k nejakej dohode dôjde. Čo je na tom nepravdivé alebo čo je na tom zavádzajúce, tak argumentácia pána štátneho tajomníka ministra je, že 99 % je vykúpených, 11-tisíc zmlúv podpísaných, je tu pár nejakých špekulantov. Pýtame sa na to, že kto sú títo špekulanti. Čo o nich vieme? Je to Kočner? Je to, sú to nejakí priekupníci a čo vlastne chcú? Na čom je, prečo štát 11-tisíc zmlúv podpíše a zrazu s nejakou malou skupinkou zmlúv má obrovský problém. Žiaľ, na toto konkrétne odpovede nedostávame. Príčina, prečo tieto odpovede nedostávame, je, že návrh zákona, ktorý je teraz predložený, stojí na úplnom manažérskom zlyhaní ministerstva dopravy a konkrétne Národnej diaľničnej spoločnosti. Ľudia, tá malá skupinka, od ktorých štát nedokáže vyvlastniť pozemky, sú napríklad zhruba osemdesiati majitelia pozemkov v katastrálnom území Farná alebo Ivanka pri Dunaji. Väčšinou ide o starých ľudí, ktorí vlastnia pozemky a nie sú to žiadni špekulanti. Sú to obyčajní občania, ktorí by, samozrejme, nechcú robiť žiadne prieťahy a radi by tie pozemky aj dali štátu. Ale v čom je problém? A dostávame sa ku koreňu veci. Do dnešného dňa nedostali návrhy na vyvlastnenie. Jednoducho NDS-ka ich neoslovila s tým, že potrebuje v tomto katastrálnom území tieto pozemky riešiť. Takže toto je jedna skupina tzv. špekulantov, ktorí sú v pozadí. Druhú skupinu tvoria špekulanti, ktorí sa nevedia brániť, lebo títo špekulanti už nežijú. A toto je druhý trapas, druhé obrovské zlyhanie Národnej diaľničnej spoločnosti, že v rozpore so zákonmi posielalo návrhy na vyvlastnenie občanom, ktorí už nežijú, bez ohľadu na to, že súčasťou strany, ktorá má byť zapojená do toho procesu vyvlastňovania, sú dedičia. Títo dedičia následne sa ozvali a povedali, že to neni kóšer, to nie je v súlade so zákonom. A predstavte si, že boli úspešní a prokuratúra sa postavila na ich stranu. Povedala, že áno, pozastavujeme vyvlastňovanie týchto pozemkov, a nariadila, aby boli tieto vyvlastňovacie rozhodnutia zrušené a všetko bolo dané do pôvodného stavu. Samozrejme, toto muselo urobiť ministerstvo dopravy. Čiže vyvlastnilo pozemky od nebožtíkov, následne toto bolo dedičmi napadnuté a všetko sa muselo zrušiť. A tu, samozrejme, nám čas beží a tu sa dostávame do situácie, keď je podpísaná zmluva s firmou Cintra a hrozia nám veľké, veľké pokuty. Takže žiadni špekulanti, ide o bežných občanov a ide o manažérske zlyhanie štátu, keď prostredníctvom svojich ľudí z Národnej diaľničnej spoločnosti, neviem, či zámerne, úmyselne, neúmyselne, ale oneskorene reagovali a oneskorene túto agendu výkupov pozemkov spustili. Tento amatérsky prístup, ktorý zrejme pracovníci NDS vykonávali pod tlakom a pod kuratelou štátneho tajomníka momentálne naozaj zdržiava usporiadanie vlastníckych vzťahov pod D4. Zopakujme si len princíp, že pokiaľ nemáme vykúpené všetky pozemky, tak stavebné povolenie nemôže byť vydané ani na jeden úsek tejto stavby. Štátny orgán, konkrétne NDS, nezákonným spôsobom odňal dedičom majetkové práva, siahol na ich vlastníctvo doslova špekulatívnym až podvodným spôsobom. Naposledy sme sa pýtali pána ministra, aké sankcie hrozia daňovým poplatníkom, ktoré budeme musieť platiť konzorciu Cintra vzhľadom k tomu, že meškáme, že nenapĺňame termíny zmluvy. Pýtali sme sa to aj teraz na hospodárskom výbore, konkrétne číslo sme nedostali. Zaujímal som sa teda, že od ľudí, ktorí či už v tom čase boli na Národnej diaľničnej spoločnosti, keď bola táto zmluva podpisovaná, alebo pýtal som sa aj iných dopravných expertov, odhadujú, že tieto náklady môžu tvoriť 100 až 200 mil. eur. A v zásade tento Damoklov meč, táto obrovská pokuta, ktorá nad nami, nad ministerstvom dopravy visí, je pravou príčinou, prečo prijímame tento zákon. Inými slovami, Národná diaľničná spoločnosť pochybila a namiesto toho, aby bola vyvodená personálna zodpovednosť, namiesto toho, aby boli veci čím skôr dané do poriadku, tak namiesto toho teraz prijímame v skrátenom legislatívnom konaní návrh zákona, ktorý síce konkrétne túto vec porieši, možnože ten Damoklov meč na nás nepadne, neodsekne nám hlavy a nebudeme musieť platiť také obrovské kompenzácie, ale na druhej strane z tohto miesta opäť žiadam pána ministra, aby vyvodil dôsledne osobnú zodpovednosť ľudí, ktorí manažujú výstavbu diaľnic a rýchlostných ciest. Skúsme si len tak pozrieť, že od roku 2012 tam máme meno Viktor Stromček, pán štátny tajomník. Určite má aj rôzne, rôzne úspechy za sebou, ale spomeniem len konkrétnu situáciu v okolí Žiliny, kde čoskoro bude dokončený úsek Hričovské Podhradie – Lietavská Lúčka za, myslím, že viac ako 400 mil. eur a doslova a do písmena bude slúžiť korčuliarom. Tento úsek nebude napojený na križovatku, ktorú má vystavať konzorcium v portfóliu, konzorcium Dúha alebo Salini Impregilo v konzorciu pána Remetu. Táto firma pána Remetu je v krachu, neplní svoje záväzky a nie je ani vytýčený termín, že kedy táto križovatka bude postavená. Čiže to je jedno, že hovoríme privádzač Žilina – Lietavská Lúčka alebo Hričovské Podhradie – Lietavská Lúčka. Jednoducho v Lietavskej Lúčke križovatka nie je a nie je ani vytýčený termín, kedy tam bude. Zoberme si netransparentnosť, pokiaľ ide o položky na výstavbu diaľnic, spomínal to aj pán prezident, je to verejne známe, že máme najdrahšie diaľnice na svete. Konkrétnu vec spomeniem, Prešov západ – juh, meter štvorcový betónu štandardne stojí tých 600 eur, Prešov západ – juh 1 600 eur. Prepáčte, 900 eur štandardne, keď sa normálne naceňuje, 1 600 eur Prešov – západ, juh. To sú ale veci, ktoré bežný smrteľník, bežný občan alebo aktivista nemá šancu jednoducho zistiť. Ale tieto obrovské plytvania verejnými zdrojmi sú práve prikrývané pod dohľadom, pod manažérskou zástavou komunikačne zdatného pána štátneho tajomníka Stromčeka. Zrekapitulujme si teda ešte raz, že v čom je problém. Argumentácia tohto návrhu zákona je klamlivá. Ak sú tu tí špekulanti, buďme konkrétni. Povedzme možno mená, možno katastrálne územia, možno LV-čka, povedzme si, čo žiadajú, za koľko žiadajú, ale nebuďme príliš všeobecní. Bavme sa konkrétne. NDS a okresný úrad v rozpore so zákonom vydali vyvlastňovacie rozhodnutia. Následne prokuratúra dala za pravdu týmto poškodeným občanom, a preto stojíme, a preto nemôžme stavať, a preto musíme platiť zmluvné pokuty v obrovských sumách, v miliónoch eur. Týmto spôsobili meškanie stavebných povolení, lebo pokiaľ nemáme vykúpené všetko, nemáme nič a hrozí nám platenie kompenzácií. A teraz sa ešte pýtam, čoskoro budeme rozprávať o tom, že treba povoliť dlhovú brzdu, aby sme mohli pokračovať vo výstavbe diaľnic a rýchlostných ciest. Keby vedenie ministerstva dopravy; a politicky sa obraciam na pána Bugára, aby vyvodil zodpovednosť za to, akým spôsobom je tento rezort riadený; keby sa štát správal ako dobrý hospodár, keby tam boli naozaj skúsení manažéri, tak nemohli by sa diať takéto lapsusy, ako sa dejú v týchto prípadoch. No a na záver, nejde teda o žiadnych špekulantov, ktorí sú v pozadí, aj keď sa to na prvý pohľad tak môže zdať, ale ide o bežných, obyčajných ľudí, ktorým akýsi amaterizmus riadenia rezortu do dnešného dňa neposlal štandardné zmluvy na vyvlastnenie. Prosím, pán minister, aby ste, ak sa mýlim, môžem sa mýliť v niektorých veciach, aby ste konkrétne zareagovali, čo nie je pravda z toho, čo som povedal, alebo upresnili. Ale neklamme, nezavádzajme občanov, že sa nám darí. Hovoríme o tom, že aký je to úspešný tento PPP projekt. Nie je to celkom pravda. A to takéto klamanie začalo už vtedy, keď sa povedalo, že ako nesmierne túto D4 potrebujeme. Pritom začína, dá sa povedať, že odnikiaľ a smeruje nikam. Že značne doprave v Bratislave tento obchvat nepomôže, a na to poukázali rôzni analytici. Čiže ako sa to vtedy zle začalo, tak sa to zle poklepalo a nemali ste poklepávať základný kameň, kým ste nemali istotu, že všetky pozemky budú na poriadku. A pri tom poklepávaní ste povedali, že na jar už budú práce v plnom prúde. Nie sú v plnom prúde. Stav je taký, aký je, a celé je to smutné. A s opozíciou, spolu s opozíciou žiadame: vyvoďte politickú zodpovednosť za udalosti, ktoré sa v súvislosti s touto D4 udiali. A aby sme zakončili pozitívne, nielen negatívne, chcem oceniť pani ministerku Žitňanskú, že oznámila médiám, že zverejní, kto profitoval na výkupoch pozemkov pod D1 a D4. Veľmi sa tešíme, veľmi radi podporíme takúto iniciatívu zo strany pani ministerky. Ďakujem za pozornosť.